সেই পুরনো পথে হাঁটতে শুরু করেছিল বাংলাদেশ। আফগানিস্তানের বিপক্ষে টি-টুয়েন্টি সিরিজ এবং ওয়েস্ট ইন্ডিজে টেস্ট সিরিজ হারের পর হতাশার চাদর ঢেকে দিয়েছিল বাংলাদেশের ক্রিকেটকে। ওয়ানডে সিরিজে সেই চাদর সরে গেল এক ঝটকায়। শনিবার রাতে সেন্ট কিটসে তৃতীয় ও শেষ ম্যাচটা ১৮ রানে জিতে নিলো বাংলাদেশ। প্রথম ওয়ানডেতে ৪৮ রানে জিতেছিল টাইগাররা। দ্বিতীয় ম্যাচে মাত্র ৩ রানে হেরে যাওয়ায় সেদিন সিরিজ জয় নিশ্চিত হয়নি। তবে অঘোষিত ফাইনালে দারুণ এক জয়ে সিরিজ নিজেদের করল টাইগাররা। তাতে দুই বছর পর সিরিজ জয়ের স্বাদ পেল বাংলদেশ। আর বিদেশের মাটিতে সিরিজ জয় ৯ বছর পর। ২০০৯ সালে সর্বশেষ বিদেশে সিরিজ জিতেছিল বাংলাদেশ।